ຫົວໜ້າຝ່າຍມະນຸດສະທໍາ ຂອງ ສປຊ ຈະເດີນທາງ​ໄປ ຊີ​ເຣຍ ​ແລະ​ເລ​ບາ​ນອນ 
ທ່ານ​ນາງ Valerie Amos ຈະເດີນທາງ​ໄປ ຊີ​ເຣຍແລະ​ເລ​ບາ​ນອນ ​ເພື່ອ​ສົນທະນາ ຊອກ​ຫາ​ ຊ່ອງທາງ ​​ເພີ່ມ​ທະວີ​ການ​ຊ່ອຍ​ເຫຼືອ ​ໃຫ້​ແກ່ຊາວຊີເຣຍ.
ຫົວໜ້າຝ່າຍມະນຸດສະທໍາຂອງອົງການສະຫະປະຊາຊາດ ກ່າວວ່າ ທ່ານນາງຈະເດີນທາງ ໄປຊີເຣຍ ແລະເລບານອນ ໃນອາທິດນີ້ ເພື່ອໂອ້ລົມສົນທະນາ ຊອກຫາຊ່ອງທາງເພີ່ມທະວີ ການຊ່ອຍເຫຼືອ ໃຫ້ແກ່ພວກພົນລະເຮືອ ທີ່ຕົກຢູ່ໃນທ່າມກາງບັນຫາຂັດແຍ້ງໃນຊີເຣຍນີ້ ທ່ານນາງ Valerie Amos ໄດ້ປະກາດໃນວັນຈັນມື້ນີ້ ຂ່າວແຜນການເດີນທາງໄປຊີເຣຍ ເປັນເວລາ 3 ວັນ ທີ່ຈະເລີ່ມຂຶ້ນໃນວັນອັງຄານມື້ອື່ນນີ້ ທີ່ແນໃສ່ເພື່ອດຶງຄວາມສົນໃຈໄປໃສ່ ສະພາບການດ້ານມະນຸດສະທໍາທີ່ເຊື່ອມໂຊມລົງໄປນັບມື້ໃນຊິເຣຍນັ້ນ ແລະຜົນກະທົບຕໍ່ ປະຊາຊົນທີ່ຍັງຕົກຄ້າງຢູ່ໃນປະເທດ ແລະພວກທີ່ໄດ້ໜີອອກນອກໄປສູ່ປະເທດອື່ນໆນັ້ນ ອັນຮວມທັງ ເລບານອນ ນໍານັ້ນ ສັນນິບາດຊາດອາຣັບ ໄດ້ເລື່ອນກອງປະຊຸມ ຂອງບັນດາລັດຖະມົນຕີການຕ່າງປະເທດ ຂອງຕົນ ທີ່ໄດ້ກໍາໜົດວ່າ ຈະຈັດຂຶ້ນໃນວັນອາທິດວານນີ້ ຢູ່ນະຄອນ Jeddah ຂອງ Saudi Arabia ເພື່ອປຶກສາຫາລືກ່ຽວກັບສະຖານະການຂອງ ຊີເຣຍ ແລະການປ່ຽນຜູ້ ໄປເປັນທູດສັນຕິພາບ ແທນທ່ານ Kofi Annan ທີ່ໄດ້ ລາອອກໃນຕົ້ນເດືອນນີ້ ເຈົ້າໜ້າ ທີ່ຂອງສັນນິບາດຊາດອາຣັບ ບໍ່ໄດ້ໃຫ້ເຫດຜົນໃດໆ ໃນການເລື່ອກອງປະຊຸມດັ່ງກ່າວນີ້ ແລະກໍບໍ່ໄດ້ບອກວ່າ ເມື່ອໃດກອງປະຊຸມຈະມີຂຶ້ນ